  Майя Бывальцева Ижкаре Россиысь антропологъёслэн но этнологъёслэн конгрессазы 37 кунъёсысь тодосчиос лыктозы. Кызьы ивортӥз Кун Думаысь депутат, истори тодосъя доктор Алексей Загребин, радъясьёслы кунысь пӧртэм улосвылъёсысь 1 сюрс 700 куриськонъёс вуизы. «Таӵе форумъёс милям ноку ӧз ортчылэ на. Быдэс кунысь ми 1 сюрс 700 куриськонъёс басьтӥмы. 750 адями форуме пыриськозы шуыса веразы. Тодосъя ужрадэ пыриськыны мылкыд каризы 37 кунъёслэн ыстэм муртъёссы, озьы ик кун, быдэсъясь но каткылдытӥсь тӧрлыкъёслэн ыстэм муртъёссы <…> Асьме элькун понна со тодосын туж бадӟым вамыш», — пусйиз Кун Думалэн депутатэз. Удмуртилэн шоркараз, кылсярысь, лыктозы Америкаысь профессор Дуайт Рид, Венгриысь тодосчи Золтан Надь но мукетъёсыз. Кӧня ке докладъёсынызы тодматозы Удмуртиысь историкъёс но. Тодосъя ужрадэз дасяны радъясьёслы кык ар кулэ луиз. Депутат озьы ик пусйиз пӧртэм выжы калыкъёслэсь кусыпъёссэс азинтонын Удмуртилэсь пусйымон ужзэ. Со тодэ вайытӥз, элькунлэн туала историяз кутсконысеныз ик Йӧскалык политикая министерство ужа шуыса, «со кун политикая стратегиез быдэсак быдэстон сярысь вера». «Татын, Удмуртиын, ми пӧртэм калыкъёслэсь ӵошен азинскемзэс возьматӥськомы. Ми пӧртэмесь, но татын, Кам, Ватка но Чупчи шуръёс вискысь интывылын улыса, ми асьмедыз ум ыштӥське. Тодосъя но улон-вылон опыт, кудӥз татаын вань, ужъюлтошъёсмылы тунсыко», — пусйиз депутат. Калыкъёслэн эшъяськон юртазы нимаз секция ужалоз, со Россиысь кун но йӧскалык политикая стратегилы сӥземын луоз, ватсаз Алексей Загребин. Ижкарысь конгресслэн кӧня ке делегатъёс пӧсьтолэзе йӧскалык кусыпъёсъя президентской конгрессэ пыриськозы, отын кун кивалтӥсез асьсэ ужзылэн йылпумъянъёсыныз тодматозы. Тодэ вайытом, Антропологъёслэн но этнологъёслэн конгрессы Ижкарын 3–6 пӧсьтолэзе ортчоз. Отын 55 секциос но кык котырес ӝӧкъёс ужалозы. Конгресслэн темаез: «Миссия антропологии и этнологии: научные традиции и современные вызовы». Берлоез таӵе ужрад 2015-тӥ арын Екатеринбургын ортчиз. Отын асьсэлэсь тодосъя ужъёссэ возьматӥзы Россиысь 87 каръёсысь сюрс тодосчиос, озьы ик 21 кунъёс. Тегъёс: Науканотехника Дышетон Ижкар Удмуртия история АлексейЗагребин  